उन्होंने कहा कि एसपीसी कार्यक्रम का उद्द्ेश्य युवाओं की क्षमताओं का सदुपयोग करते हुए उन्हें मानव मूल्यों के दृष्टिकोण के साथ समाज का अग्रणी नागरिक बनाना है। प्रवञ्चता ने कहा कि एक अनुमान के अनुसार विश्व मे सबसे ज्यादा युवा जनसंख्या भारत में है। पुलिस की कार्यप्रणाली में भी अब आमूल चूल परिवर्तन हो रहा है और पुलिस एक एनफोर्समेंट एजेंसी से कानून को सुगमता से लागू करने वाली एजेंसी बनती जा रही है। इसलिए युवाओं में सामाजिक उत्तरदायित्व तथा समग्रता के साथ देश के अच्छे नागरिक बनने की भावना पैदा करना उद्देश्य है। इसके साथ साथ युवाओं की समस्याओं का समाधान भी निकाला जाएगा। इन उद्देश्यों के साथ एसपीसी कार्यक्रम ‘शिक्षा- मूल्य-कानून’ को आपस में जोड़ते हुए विद्यालय प्रबंधन को स्कूलों का आत्मविश्वास से युक्त अनुशासित युवाओं के साथ सुरक्षित वातावरण तैयार करने में मदद करना है। इस कार्यक्रम में पुलिस के साथ काम करते हुए युवा अनुशासन, आत्म नियंत्रण, शारीरिक एवं मानसिक फिटनेस , अच्छा स्वास्थ्य विकसित करने की दिशा में भी काम किया जाएगा। उन्होंने बताया कि इस कार्यक्रम में विद्यालयों में पढ़ाने वाले शिक्षक कम्युनिटी पुलिस ऑफिसर्स(सीपीओ) तथा अपर सीपीओ के रूप में काम करेंगे, जिन्हें पुलिस द्वारा प्रशिक्षित किया जाएगा। इसके लिए एक वार्षिक गतिविधि कलेंडर बनाया जाएगा तथा समय समय पर मॉनीटरिंग भी की जाएगी।